Remuntada de fe\nL'AE Josep Maria Gené signa la segona victòria consecutiva enfront del RCD Espanyol a la Ciutat Esportiva Dani Jarque (1-2)\nDilluns 13 de març del 2017 | General\nPoques vegades un equip es pot sobreposar a tants infortunis per remuntar un partit i acabar emportant-se els tres punts. En una Ciutat Esportiva Dani Jarque on cap conjunt havia aconseguit donar-li la volta al marcador en tota la present temporada, 13 partits concretament, l'Associació Esportiva Josep Maria Gené ho va fer de forma heroica, creient més que mai i demostrant davant de tot un RCD Espanyol que encara no ha dit l'última paraula en aquesta Lliga Nacional Juvenil (1-2).\nEls dos gols d'Aleix Vilà (78’ i 91’) van ser la recompensa a la superioritat d'un equip que no es va rendir malgrat veure's per sota en el marcador i patir fins a tres lesions en 45 minuts, que van obligar a l'Associació a recompondre el seu plantejament, a modificar les posicions de diversos futbolistes i a aixecar-se del cop anímic que va suposar la pèrdua de jugadors importants.\nJosep Maria Gené va explicar a la prèvia que l'equip no variaria la seva proposta futbolística i que l'únic objectiu en la visita a la Dani Jarque, on només el Barça havia aconseguit guanyar en aquest 2017, era aconseguir la victòria, un fet que va demostrar des del primer minut de joc. Amb un futbol atrevit, dinàmic, en constant cerca del gol i amb el control absolut del xoc, l'Associació va signar uns grans 45 minuts on tan sols la manca d'encert i el porter blanc-i-blau van fer possible que s'arribés al descans amb empat (0-0).\nEl local Iker va evitar fins en dues ocasions el primer gol visitant amb sengles parades de molt mèrit (29’ i 36’) que es van sumar al poc encert inicial de Vilà (16’), Georgy (18’) i Jacques (35’ i 41’) per mantenir el duel sense gols, en un primer acte on l'Espanyol només ho va provar, de forma tímida, en una ocasió en el 23’.\nREAJUSTAR PER VÈNCER\nSense Arnau Pons (11’), ni Jordi Mateu (33’) ni tampoc Vladimir Puig (45’), l'Associació va iniciar la segona meitat amb tres canvis ja realitzats per lesió i amb un Josep Maria Gené, juntament amb el seu cos tècnic, obligat a reorganitzar el trencaclosques que s'havia originat pels infortunis soferts.\nVerano en dues ocasions, en una rematada de cap (48') i en un u contra u (53'), va poder fer el primer però la reestructuració de l'equip i el cop anímic sofert, al costat del pas dels minuts, va permetre al RCD Espanyol ficar-se en el partit. Sense previ avís, Dani va fer l'1-0 (54') en l'única rematada amb perill dels locals, que van poder fer el segon quan pitjor l'estava passant l'Associació (67’).\nPerò l'entrada de Montoya, amb la consegüent i definitiva consigna tàctica que va introduir la banqueta de l'Associació, va ser definitiva. El nou dibuix visitant va ser l'oxigen que va canviar l'esdevenir del duel.\nAleix Vilà va aprofitar una bona jugada per batre a Iker (1-1, 78’) i aconseguir l'empat, minuts abans de ser l'absolut protagonista del partit. El mateix davanter de l'Associació va tenir el segon en una rematada que es va marxar fora (86’) i no va ser fins al 91’ quan va tornar a batre al porter local amb un potent xut (1-2) carregat d'il·lusió, la que té aquest equip per seguir lluitant en aquest campionat.\nVídeo del duel a: http://www.aejosepmariagene.com/ca/multimedia/videos/42\nGaleria del partit a: http://www.aejosepmariagene.com/ca/multimedia/imatges/44


Crònica de la victòria del Cadet «A». – FUNDACIÓ ESPORTIVA GRAMA\nSants 2 – Cadet «A» 3\nVictòria important del nostre cadet A en un camp molt complicat contra un molt bon rival.\nEl partit es va posar molt ràpidament de cara per als Colomencs que van sortir molt concentrats.\nEn el minut 6, bonica acció combinada entre els jugadors Pol i Rubén, on aquest últim, cedia la pilota a Albert perquè fes el 0 a 1. Tan sols dos minuts després, contraatac dels de Santa Coloma on de nou Rubén tornava a cedir una pilota per a Magdama que amb un potent «zurdazo», posava la pilota fora del porter local i… 0 a 2!!! Poc trigaria la reacció de Sants, que res més treure de centre i en una bona combinació escurçava distàncies. Amb 1 a 2 en el marcador s’arribava al descans.\nEn la represa del partit, un Sants més comminatiu i més agressiu intentava dominar el partit i buscar l’empat, però els de Manu Peláez ben col·locats, molt seriosos concedien molt pocs espais i molt pocs errors. Va haver de ser a pilota parada, en el minut 50, quan després d’un llançament magistral de falta des de la frontal, el Sants posava les taules en el marcador. La Fundació molt lluny d’ensorrar-se i abaixar els braços, va reaccionar de pressa i va anar de nou pel partit. Aquesta vegada seria Calder qui en pocs minuts després del gol local avancés de nou als contraris amb un gol de cap que posava el 2-3.\nEls de Sants ho continuava intentant davant una Grama que defensava molt bé en bloc baix que aprofitava per a sortir al contraatac i generar perill. Poques ocasions concedien els Colomencs, fins que en un centre lateral, l’àrbitre assenyalaria penal en unes dubtoses mans del defensor de la Grama. Penal que s’estavellaria en el travesser. Corria el minut 72, i això li va donar forces als de Santa Coloma per a defensar la seva porteria aferrissadament per a tornar-se amb els 3 punts.


Stilleben Cottages Ockelbo Suècia - Ofertes d'hotels amb els MILLORS DESCOMPTES EN LÍNIA\nSmedgardsvagen 7, Ockelbo, Ockelbo, Suècia, 81695 - Veure al mapa\nMés informació sobre Stilleben Cottages\nSi el que està buscant és per un hotel ben situat a Ockelbo, no busqui més enllà de Stilleben Cottages. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nStilleben Cottages ofereix un servei impecable i compleix amb totes les exigències dels més experimentats viatgers. Per anomenar algunes de les comoditats de l'hotel, hi ha aparcament de cotxes, transport hotel/aeroport, instal·lacions per a reunions i banquets , instal.lacions de barbacoa, lloguer de cotxes.\nGaudiu de les comoditats d'alta gama com ara aire condicionat, calefacció, balcó/terrassa, aparell de televisió, aparell de televisió LCD/pantalla de plasma per tal de relaxar-vos després d'un cansat dia. L'hotel ofereix moltes oportunitats d'oci úniques, com platja privada, sauna, esquí, pesca, parc infantil. Sigui quin sigui el motiu del seu viatge, Stilleben Cottages és una selecció idònia per a la vostra estada a Ockelbo.


El Centre d 'Estudis Planers organitza una sortida per conèixer diferents construccions singulars i molins de les planes. | La Plana Ràdio\nDijous, 11 Novembre, 2010 /0 Comments/in Cultura, Santa Bàrbara /by Josep\nMarius Ponts,president CEP de Santa Bàrbara\n(Foto i text J. Roig)\nTot i que habitualment és fa dintre del context de les activitats paral•leles a la Fira de l’ Oli,enguany el Centre d ‘Estudis Planers ha avançat en una setmana la sortida etnològica que organitza cada any i que enguany portarà als interessats,a visitar diferents indrets i construccions de la plana del Montsià interior.\nMarius Ponts,president del CEP explicava que,entre altres es visitarà el pous del delme ,encara existents al terme de Santa Bàrbara,tot i que en molt mal estat de conservació. També i resseguint l’ itinerari per la plana,es visitarà el mas fortificat de Cervera,on segons Ponts, hi va haver l’ intenció de fer-hi un poble. A La Galera es visitarà dos antics molins que es conserven tal i com eren a principis del segle passat. La sortida clourà al peu de la serra de Godall on s’ indicarà als assistents la localització d ‘elements destacats d’aquest espai natural.\nLa sortida,com explicava Marius Ponts,forma part del programa de sortides que organitzen i promocionen conjuntament diferents Centres d’ Estudis del territori com el de La Sènia,Mas de Barberans,Ulldecona o Alcanar entre altres,amb l’ objectiu comú de divulgar el patrimoni .\nAquesta cooperació entre Centres d ‘Estudis te una doble intenció. D’ una banda obrir a més gent la divulgació i participació d ‘aquestes sortides i d’ altra banda establir la possibilitat d’ intercanvis entre Centres d ‘Estudis. Ponts posava com exemple la sortida que estan preparant per anar a conèixer la línia defensiva de bunkers de la guerra civil recuperat recentment pel Centre d ‘Estudis d ‘Alcanar i les Cases .\nEls interessats en participar a la sortida d ‘aquest diumenge,14 de novembre , per fer aquest itinerari per les construccions i molins de les planes han de concentrar-se a les 10:30 del matí al Centre Cultural de Santa Bàrbara i s’ ha de portar vehicle propi o per grups. La sortida està oberta a tothom.\nTags: Centre d'Estudis, Santa Bàrbara\nhttp://laplanaradio.cat/wp-content/uploads/2015/09/logoemissora_carregant-300x157.png 0 0 Josep http://laplanaradio.cat/wp-content/uploads/2015/09/logoemissora_carregant-300x157.png Josep2010-11-11 09:56:512010-11-11 09:57:26El Centre d ‘Estudis Planers organitza una sortida per conèixer diferents construccions singulars i molins de les planes.\nEl Consell Promotor d’EbreBiosfera completa la memòria tècnica de la candidatura... Atropellament mortal al Perelló (Baix Ebre)


Tot i que un any enrere semblava que podria ser Reagrupament, amb Jordi Surinyach com un dels impulsors principals, qui podria plantejar batalla a ERC en l'espai independentista institucional a la ciutat, finalment serà Solidaritat per la Independència, el moviment electoral impulsat per Joan Laporta, qui presentarà candidatura el 22 de maig de 2011 a les municipals. El seu cap de files s'apunta que serà Cosme Varela segons explica MataróNotícies.cat, una persona vinculada al moviment veïnal -és vicepresident de la Federació d'Associacions de Veïns de Mataró- i al moviment cultural popular i tradicional. Varela, però, en declaracions a la mateixa web admet ja que serà difícil entrar al consistori a la capital del Maresme si Solidaritat es presenta en solitari, de manera que la voluntat seva i de l'equip de la formació de Laporta és parlar amb altres formacions independentistes a la ciutat i crear una nova candidatura unitària.\nÉs clar, això si ara fóssim l'any 2000, posem per cas, tindria un sentit, però és que a desembre de 2010 ja hi ha dues formacions independentistes a l'Ajuntament de Mataró, Esquerra Republicana, amb dos regidors, i la Candidatura d'Unitat Popular, amb un regidor. Per tant, se suposa que si Solidaritat vol entrar a l'Ajuntament seria formant part d'una llista comuna amb els republicans i amb la llista assembleària. Això s'endevina difícil, a no ser que des de la direcció nacional d'Esquerra precisament impulsés candidatures conjuntes amb Solidaritat com sembla que s'estaria gestant a Barcelona. En el cas de la CUP, m'estranyaria molt que després de tants anys de lluita amb ERC pel mercat electoral independentista, ara de cop i volta aquesta formació decidís sacrificar la marca i menys fer-ho de la mà també del partit de Laporta, amb un gruix ideològic molt allunyat seu. Per tant, el més probable és que Solidaritat per la Independència s'acabi presentant en solitari i intenti, això si, sumar als seus 1.500 vots els 570 recollits per Reagrupament el pasat dia 28 a Mataró. Per tant, fent sumes, podria arribar a haver-hi un tercer partit independentista a l'Ajuntament. La pregunta és si això té cap sentit -en el cas d'ERC i la CUP penso que si perquè hi ha visions socioeconòmiques molt diferents, com s'ha vist en aquests darrers quatre anys; comparteixen la idea de la independència però cosa més-.\nI la resposta a la pregunta em fa pensar en la frivolitat en què, al meu entendre, es munten moltes vegades candidatures de cara a les municipals. Alerta: sóc un entusiasta de què hi hagi quan més opcions a votar millor, en totes les eleccions, com diaris als quioscs. Però s'ha de ser seriós i no ho és improvisar una candidatura local a cinc mesos de les eleccions sense ni un sol contingut local. Quina proposta electoral per Mataró farà Solidaritat per la Independència si es presenta sola? Penso també en Ciutadans-Partido de la Ciudadanía a Mataró, que ja es va presentar a les eleccions de 2007 i va obtenir una mica més d'un miler de vots. Algú ha sentit en els darrers quatre anys una sola proposta de Ciutadans-Partido de la Ciudadanía a Mataró? Hi ha algú de Ciutadans que tingui una sola idea potent per a la ciutat? No tinc res contra l'amic Álvaro Ruiz i la gent que han impulsat la formació antinacionalista a casa nostra, però en el cas -molt improbable- que traguessin un regidor a l'Ajuntament aquest tindria un efecte purament estètic i simbòlic, quan el que necessitem són polítics de raça, que coneguin la ciutat, que l'hagin pensat almenys una mica i estiguin disposats a fer el que calgui per defensar-ne una visió pròpia.\nUna cosa és presentar-se a unes eleccions i una altra fer-ho tenint un projecte per la ciutat. La frivolitat, en aquest sentit, va in crescendo: tothom s'hi atreveix. I la política, en comptes de sortir-ne reforçada, queda empetitida, un cop més.\nSe'm fa difícil entendre que s'imposi el pragmatisme. SI és sobretot una alternativa i una escissió electoral d'ERC.\nCom voleu que vagin junts?!\nAmb quina força es presentarà ERC davant de SI per negociar un acord? Qui encapçalarà la llista? I qui no assegura que, un cop dins l'Ajuntament, no hi hagi una (conseqüent) escissió? Tot és massa fràgil i massa imprecís...\neudald.calvo ha dit…\nCal que el debat electoral de les municipals sigui un debat de propostes, de model de ciutat, de maneres de treballar.\nPretendre convèncer algú que la gent vota en clau "nacional" a les municipals és un error i allà hi ha les dades dels resultats electorals per demostrar que això és així: a Argentona CIU va treure 2900 vots a les autonòmiques i "només" 800 a les municipals.\nEn fi, crec que el què planteja SI és una manera d'entrar ràpid en el teixit dels ajuntaments sense tenir ni projecte, ni programa ni molt menys llista amb cara i ulls.\nLa CUP no crec que hi pacti: la CUP sí té un projecte per Mataró, més enllà que la CUP sigui més o menys independentista. Pretendre ajuntar la CUP amb SI és surrealista.\nSI amb ERC? Tampoc ho veig massa clar. Suposadament ERC també té un projecte per la ciutat (que no comparteixo en absolut) però allà el tenen. Pactar amb SI? Només s'entendria per salvar els 2 regidors. Però, llavors pactarien un tripartit (PSC-ICV-ERC+SI)? ho veig surrealista totalment.\nNo crec que ERC els digui que sí, doncs seria sacrificar "les sigles" i això no ho faran.\nEn fi, que SI es presentarà sola i treurà uns vots que podrien haver anat a candidatures independentistes. Però tothom és lliure de presentar-se on vulgui.\nGràcies als dos pels comentaris, em sembla que estem bastant d'acord.\nHe publicat l'article de forma correcta; per error s'havia publicat una mena d'esborrany. Us en demano disculpes.


ZAHRAT ASAHARA: DEDICAT AL MEU GERMÀ ABDALLAHI\nBé, avui, com bé posa al títol, li dedico al meu germà Abdallahi, ja sé que sona estrany que digui "germà", però sí, ho és, no de sang però ho és, com jo ho sóc la seva germana.\nDoncs avui li dedico a ell, perquè mirant fotos, he trobat unes de molt maques, que després us les posaré. doncs, a part de per això, li dedico a ell, per tots els moments divertits amb ell als campaments. i perquè segons ell i el meu pare, el culo es una fábrica de mierda...\nm'enrecordo, que un dia que feia moltíssima calor, i la Fatimettou, la mare, no ens va deixar sortir al carrer, si se'l pot anomenar així, i ell després d'estar tota una bona estona fent el "burro" i dient acudits dels seus, va decidir posar-se a dormir, i això que, quan vam veure que s'havia quedat dormit, la meva mare, la Núria, va encendre l'encenedor prop del seu cul, de tal manera que ell va fer un bot, i es va espantar tant... quins records més bonics, espero no oblidar mai aquests moments amb ell. També recordo cada nit, abans d'anar a dormir, que fèiem una guerra de coixins i fèiem un "sandwich" amb els matalassos, i per descomptat, nosaltres no hi faltàvem.\nde fet, em podria estar hores i hores escrivint coses i coses sobre el que fem allà amb ell i altres germans.\nDoncs, l'Abdallahi, aquest any en teoria hauria d'haver anat a estudiar a Cuba, però al final no hi ha anat, i s'ha quedat estudiant al 12 de octubre, segur que molts de vosaltres n'heu escoltat parlar.\nDoncs, avui per ell i demà per un altre...\nli dedico aquesta entrada, a part de tots els motius que he dit abans, perquè encara que no pugui llegir-ho, (ni entendre-ho) li desitjo molta sort a ell i a tots els altres.\nAquí us deixo algunes de les fotos que us he dit abans:\npublicat per la Alba Garcia i Galocha en 17:43\nAlba, quina entrada més bonica!\nI tant que li pots dir germà perquè ho és dins del cor.\nM'agradaria veure-us a tots tres al Sàhara, deu ser tot un espectacle.\nI digues-li a la Núria que això de l'encenedor és més xulo en unes altres circumstàncies (no em vull posar escatològiga)\nI al Jordi que aquesta definició de cul no l'havia sentida mai però que, amb el seu permís, me l'apunto.\n17 de maig 2008, 20:34:00\nMoltes gràcies per posar-me un comentari, pensava que ja ningú me'n posaria cap.\nDoncs, sí, la veritat és que és tot un espectacle, i crec que mai ho oblidarem, ni jo i el meu germà, ni la meua família d'allà.\nCrec que en Jordi et dona el permís per apuntar-te la definició de cul.\n19 de maig 2008, 11:39:00\nqe aqi estic!\njo també m'he fet un.. però tardarà en ser tan xulo com el teu..!\n26 de maig 2008, 20:48:00\nmoltes gràcies per comentar-me, però tot s'ha de dir, és molt xulo, gràcies a l'Antònia, una dona que no coneixes, però que si la coneguessis, et cauria molt bé, com a mi.\n26 de maig 2008, 21:48:00


Una veïna de Bétera ens envia una nova foto denúncia dels contenidors de la Masia – BÉTERA – toda la información del Bétera, Valencia\nUna veïna de Bétera ens…\nUna veïna de Bétera ens va enviar ahir divendres la següent imatge, a través de la qual volia manifestar “la situació d’algun dels contenidors a la urbanització La Masia”. “Per desgràcia no és l’únic. Estan tots així”, va afegir.\nSegons la veïna, “el servei de recollida de residus i poda i la neteja dels carrers ha empitjorat en l’últim any”, referint-se a aquesta zona.\nBetera.com ha volgut tirar d’hemeroteca per a recordar que aquest tipus de situacions es venen donant de fa molt temps. El tirar la mirada arrere és perquè alguns altres veïns ens han anat preguntat el motiu de publicar ara més foto denúncies que abans, si la situació ja ve d’anys. Aquest motiu no és un altre que el següent: la situació sembla ser que s’ha fet insostenible per a tota la ciutadania i les foto denúncies ens estan arribant diàriament, sobretot en l’època estival. El fet que alguns veïns envien aquest tipus de publicacions, sembla que ha motivat a uns altres a fer-ho també.\nDe tota manera, qui haja acudit alguna vegada als plens ordinaris del municipi, també haurà pogut comprovar en el torn de precs i preguntes de la població que els ciutadans, sobretot d’urbanitzacions i zones concretes del municipi, porten temps preguntant per determinades precarietats en la seua zona.\nSegons ens consta, per la declaracions i aclariments que ens han anat oferint els diferents responsables de Medi Ambient, és un treball bastant espinós i una situació per la qual porten lluitant i treballant dur temps, tal com hem explicat en anteriors publicacions. D’una banda, la problemàtica està en el sistema de recollida de poda i altres estris i per una altra en la recollida selectiva (dependent de Consorci València Interior).\nAl seu torn, els veïns amb aquestes foto denúncies no sols es queixen de les empreses que ofereixen el servei de recollida. En algunes ocasions també responsabilitzen a la ciutadania per no fer bon ús d’aquests serveis. Així mateix, els responsables de l’àrea també han fet a vegades una crida a l’ús responsable i han recordat que les veïnes i veïns tenen un servei gratuït de recollida d’estris a domicili, al qual cal cridar a través del següent número gratuït: 900 376 936. Una altra opció és acudir a l’Ecoparc de dilluns a dissabte, de 08.00 a 20.00 hores o visitar l’Ecoparc Mòbil.\nSiga com siga, a continuació oferim una imatge de 2014 i una altra de 2017 per a recordar altres foto denúncies:


El PSOE, en contra de canviar el model educatiu català que vol el Govern de Rajoy\nEl PSOE no dona suport a aprofitar la vigència de l'article 155 de la Constitució per modificar el model d'immersió lingüística a Catalunya, qüestió que hauria de formar part, arribat el cas, d'un debat al Parlament, ha explicat la número quatre de la formació, Carmen Calvo.\nDomènech alerta de "l'obsessió" de Ciutadans contra la immersió lingüística\nEn roda de premsa a la seu del partit a Ferraz, Calvo ha evitat criticar el Govern perquè, ha dit, els socialistes no saben "exactament" què pretén fer l'executiu, que estudia fórmules per garantir l'ensenyament del castellà com a llengua vehicular en els escoles de Catalunya a les famílies que així ho vulguin.\nDesprés de fer una crida a "viure amb absoluta normalitat" l'existència de llengües cooficials a Espanya, que "són una riquesa", la secretària d'Igualtat ha subratllat que el 155 es va activar per "reposar a Catalunya el seu propi ordre estatutari i perquè els ciutadans de Catalunya no haguessin de patir immensitat de problemes ".\nI ara per ara, ha dit, l'aplicació d'aquest precepte constitucional està "justament ubicat" en l'objectiu de garantir "la normalitat de Catalunya".\nPer al PSOE, ha insistit, el 155 ha de servir per "garantir les circumstàncies quotidianes de la vida a Catalunya".\nCalvo s'ha queixat que en aquesta comunitat s'està entrant en una situació "desesperant" per la falta d'avenços per part dels que "tenen la responsabilitat de moure peces".\n"Es tracta que els independentistes tanquin les seves polèmiques, s'ha de conformar Govern, estan jugant a un joc incomprensible i insostenible", ha insistit.


Catalunya a l'illa de Biak - Jordi Llorens\nEn el meu viatge a l’oest de Papua vaig visitar l’illa de Biak, un lloc allunyat de les rutes turístiques d’Indonèsia. Una illa envoltada de platges de sorra blanca amb la impressionant bellesa de colorits esculls poc profunds i magnífics jardins de corall.\nEl major centre de població es troba a Kota Biak a la costa sud. La resta de la illa està poc poblada amb petits llogarets.\nVaig voler endinsar-me en la vida dels locals i vaig estar allotjat a casa d’una família a l’illa de Owi, prop de Biak on els nens eren els meus millors aliats i un dels dies els vaig donar classes de música aprenent de memòria la cançó que tant de moda s’ha posat a Catalunya.


Espaguetis a la putanesca – Fet i menjat\nPublicada el 17 de desembre de 2017 22 de gener de 2022 per admin\nRecepta de pasta italiana a partir de l'apareguda a la web de Bojos per la cuina. La podeu preparar també amb tallarins en lloc d'espaguetis.\n1 kg tomàtigues madures\n1 llauna petita olives negres sense pinyol (unes 15 olives)\n3 cullerades tàperes (uns 30 g)\n400 g espaguetis (o un altre tipus de pasta)\nsal, oli, prebe bo, orenga\nPelau les tomàtigues i tallau-les en daus. Si fan molt de suc, tirau el suc. Pelau i trossejau els alls ben petit.\nPosau al foc una pella gran amb 6 cullerades d'oli. En ésser calent sofregiu amb poc foc les anxoves trossejades, fins que es dissolen. Afegiu els alls i el prebe coent si n'hi voleu i coeu uns segons. Apujau el foc i abocau la tomàtiga. Salprebau i sofregiu a potència mitjana uns 30 minuts, a fi que sigui brillant i s'evapori el suc.\nMentre es fa la salsa, bulliu els espaguetis en una olla amb molta d'aigua, un raig d'oli, una culleradeta de sal, una fulla de llorer i un all. En ésser cuits, colau i deixau degotar dins el colador.\nQuan la salsa estigui a punt, amb la pella al foc, afegiu les olives trossejades en 4 trossos, les tàperes i una culleradeta d'orenga. Comprovau de sal i incorporau els espaguetis. Remenau bé uns minuts i serviu. Espolvorejau amb parmesà ratllat si n'hi voleu.\nPreparació de la salsa amb Thermomix\nPelau les tomàtigues, feis-ne dos bocins si són molt grosses i posau-les dins el tassó. Programau 6 segons / velocitat 4 per trossejar-les. Reservau-les a part (tirau el suc si n'han fet molt).\nSense fer el tassó net, posau els alls pelats, les anxoves i el prebe coent si n'hi voleu dins el tassó i programau 5 segons / velocitat 5. Baixau les restes dels costats.\nAfegiu l'oli (uns 30 g) i programau 3 minuts / temperatura varoma / velocitat 1.\nIncorporau la tomàtiga trossejada, i programau 20 minuts / 100º / gir a l'esquerra / velocitat 1. Tot aquest temps podeu llevar el tassonet de la tapadora, perquè s'evapori millor el suc, i posau el cistellet, perquè no esquitxi.\nFinalment afegiu una culleradeta de sal, una d'orenga, un polset de prebe bo, les tàperes i les olives fetes 4 trossos i programau 5 minuts més com abans.\nMesclau dins una olla amb els espaguetis bullits i colats i serviu amb el formatge parmesà ratllat per damunt.\nRecepta a partir de l'apareguda a Bojos per la cuina (http://www.bojosperlacuina.com/seccions/receptes/spaghetti-alla-puttanesca/)\nMuhammara (paté de prebes torrats)


Cada cop estem més conscienciats en portar una bona alimentació, ja no només consumint productes saludables, sinó escollint els que són naturals i sense components químics. Aquesta febre per la naturalitat ha creat imperis de productes biològics i totes les grans superfícies s’han sumat a la venda d’aquest tipus d’aliments ecològics a causa de la forta demanda d’aquests productes. Els restaurants no s’han volgut quedar enrere i alguns anuncien els seus plats elaborats amb aliments bio per a la tranquil·litat del consumidor. Per això, des de ShBarcelona us volem parlar dels millors restaurants bio de la Ciutat Comtal.\nProductes bio als restaurants de Barcelona\nEls restaurants amb productes biològics solen tenir uns preus una mica més elevats que els que cuinen amb productes que no són d’origen biològic, però cada vegada són més assumibles. Una característica d’aquests és que els plats solen ser més saborosos, el sabor dels aliments és més intens i, per tant, el resultat és excel·lent. El primer restaurant que us recomanem des de ShBarcelona és Biocenter, que des dels anys 80 ha donat la importància que tenia escollir aliments saludables. La història de Biocenter està marcada per un grup de joves que va iniciar la seva travessia per la defensa d’una vida saludable i sostenible. El manifest Fitness, publicat el 1975, va iniciar un llarg camí que va donar pas a l’associació amb el mateix nom i de la fira Biocultura. Una altra alternativa molt interessant és el restaurant Teresa Carles, ubicat al carrer Jovellanos, 2. Porten des del 1979 innovant en el món de l’alimentació saludable. Actualment, Teresa Carles Healthy Foods compta amb més de 140 professionals i amb un equip que es mou per la passió i el desig de veure un somni complert: millorar la qualitat de vida de les persones a través de l’alimentació saludable.\nEl restaurant Amaltea, inaugurat el 1998, és un dels millors restaurants vegetarians de Barcelona. Ofereixen menús de migdia, que consta de 2 plats, amb més de 6 opcions per plat, més beguda i postres per 11,30 € o un plat combinat amb beguda per 9,30 € de dilluns a divendres. Les nits i el cap de setmana, hi ha menús de 2 plats més postres i beguda per 16,20 € o mig menú a 11,90 €. A Amaltea elaboren tots els plats, postres i també el seitan, el iogurt el quefir i el pa. Busquen sabors naturals, ben combinats i atractius al paladar i la vista. Les algues, el tofu, els germinats, les infusions i alguns cereals i llegums són biològics. Finalment, però no menys important, us recomanem la cadena de restaurants Tribu Woki, un conjunt de locals on l’essència és el seu ferm compromís amb el producte ecològic, de manera que els aliments que trobaràs en els seus establiments s’obtenen mitjançant mètodes tradicionals i sense emprar substàncies químiques. A més dels avantatges nutricionals, saludables i de gust, el consum de productes orgànics locals redueix l’impacte mediambiental i fomenta una activitat econòmica més justa per al productor.\nJa has anat a algun dels restaurants bio de Barcelona? Quin és el teu preferit?


Fabio Quartararo es posa un vuit - Univers MotoGP by Damià Aguilar - Catalunya Ràdio\n"Hem fet una temporada increíble aquest any, em poso un 8. No és un 10 perquè he comès errades, però calia fer-les per aprendre. Es important no extra analitzar l'any, però certament hi ha curses que podríem haver-ho fet millor, com Austràlia o Silverstone".\nEl rookie i pilot independent de l'any, Fabio Quartararo, valora el seu primer any a la classe reina en una entrevista que distribueix el seu equip, el SRT Yamaha Petronas. Afirma que si ell es posa un 8, al seu equip els posa un 9. Assegura que ha après de les errades comeses, i que el millor moment de l'any ha estat la pole position de Jerez, que va ser la primera sessió que va encapçalar. En el pla personal, ara que és més popular, espera que no seli apugi al cap.\nQuè ha après: "Moltes coses de com estalviar neumàtics, com pilotar la moto amb dipòsit ple o buit, com jugar amb els mapes. (...) L'any que ve vull fer-ho millor durant les curses, perquè ja sabem que sóc ràpid a la classificació (...) Cap MotoGP és fàcil de portar, però la Yamaha és segurament la més familiar per a un rookie, i això m'ha ajudat molt a treballar de manera simple, enlloc de fer estupideses quan estàs pilotant".\nEl pilot francès està molt orgullós d'haver pogut lluitar regularment per als podis a partir de mitja temporada. Es proposa per al 2020 que aquesta sigui la tònica: "que cada cursa poguem lluitar per al podi o per les 5 primeres posicions".\nL'arribada de Quartararo a MotoGP s'ha produït de forma diferent a d'altres "irrupcions". Pedrosa o Lorenzo, per exemple, també el mateix Marc Márquez, van arribar a un equip oficial i la primera temporada ja van guanyar curses. El francès arribava a l'equip Petronas de rebot, després que Pedrosa i Lorenzo rebutgessin ofertes per anar-hi, i com a segon pilot, en un fitxatge que va sorprendre a tothom. Ni tan sols els que hi van apostar haurien imaginat que acabaria l'any al top5, amb 7 podis i 6 poles. El seu mèrit més gran ha estat esperonar Yamaha, i potser decepciona d'ell que no hagi guanyat cap cursa. Però si algú com Márquez es proposa que no guanyis... En la seva defensa hi ha que no ha estat pilot oficial, però al 2020 ja ho serà. I en el pla personal, cal dir que el francès aporta vitalitat. I estoicisme, pacient amb la molta demanda de premsa que ha tingut tot l'any i que continuarà tenint.


L'Ajuntament de Barcelona fixa el pla de treball de l'estratègia municipal contra la solitud\nPublicat 18/10/2020 15:08CET\nEl presentarà el regidor Riera aquest dimarts en la Comissió de Drets Socials\nL'Ajuntament de Barcelona ha establert el pla de treball amb les tasques de planificació i elaboració per desenvolupar l'Estratègia municipal contra la Solitud, ha informat el consistori aquest diumenge en un comunicat.\nEl pla preveu la col·laboració entre diferents àrees de l'Ajuntament, professionals, persones expertes i del món acadèmic, a més d'entitats de la ciutat: l'objectiu és presentar al 2021 el document definitiu amb totes les mesures i actuacions municipals per lluitar contra la solitud.\nL'Estratègia municipal contra la Solitud té un període d'implementació, actualització i activitat de 10 anys, amb un "full de ruta flexible" capaç d'adaptar-se a les noves realitats que marcarà les grans línies estratègiques i d'acció.\nEs pretén treballar a partir d'una política transversal que interpel·li tots els serveis públics i àrees municipals en matèria de solitud, amb un ampli treball de participació i coordinació interna.\nUn dels punts importants de l'estratègia és ser present a tots els equipaments municipals, especialment en aquells que donen servei a persones grans i joves, els sectors més vulnerables.\nEl regidor d'Infància, Joventut, Persones Grans i Persones amb Discapacitat, Joan Ramon Riera, presentarà aquest dimarts la Mesura de Govern que recull el pla de treball en la Comissió de Drets Socials, Cultura i Esports.\nLa solitud no desitjada s'ha convertit en un problema global de les societats, que s'ha intensificat pel coronavirus, i la primera anàlisi de les dades de Barcelona revela que "un percentatge destacat de persones de totes les edats, gèneres i orígens se senten soles".\nL'enquesta Òmnibus, que es va fer al juny del 2020, mostra que el 7,1% dels joves d'entre 16 i 24 anys se solen sentir sols, seguits dels joves d'entre 25 i 34 --en un 4,7%-- i de les persones de més de 64 anys --en un 4%--.


3 botons i START: El personatge: els Hammer Brothers\nEl personatge: els Hammer Brothers\nFeia moltíssim que no tocava aquesta secció, però l'entrada d'avui me l'han inspirat els recents intents de passar-me el Super Mario Bros. I és que no tenen per què protagonitzar-la els protagonistes dels jocs, sinó que també ho poden fer alguns personatges concrets i inoblidables. Els d'avui no els oblidaré, però no precisament per un bon motiu, sinó perquè em tenen fins als nassos. Són els Germans Martell o Hammer Brothers.\nAquests petits fills de sa mare, que són no sé quants germans, van fer la seva primera aparició el 1985 a l'esmentat joc d'en Mario, i tenen el seu moment de glòria a la pantalla 8-3, la penúltima i la que es considera la més difícil, d'aquest llegendari videojoc. Per tal d'il·lustrar el que estic dient poso un vídeo que inclou efectes especials que afegeixen dramatisme al tema:\nNo és la primera pantalla on surten, però trobar-se'n un o dos en pantalles anteriors no és excessivament problemàtic. Aquí n'hi ha un fotimer, i a més passa el següent: com que aquest joc no té continues, el meu intent de passar-me'l fent totes les pantalles el vaig donar per satisfet després d'esforçar-m'hi molt i fracassar, perquè no és una tasca gens fàcil. Per molt bé que coneguis el SMB els últims dos mons són complicadets. I, com deia, no hi ha continues. Per tant, des de llavors hi jugo fent servir les warp zones per tal de plantar-me al món 8 el més aviat possible.\nPerò durant el procés passa que arribes sí o sí amb el Mario petit a la pantalla 8-1 (la warp zone de la pantalla 4-2 que duu al món 8 només es pot trobar amb el Mario petit), i com que tampoc no és gens fàcil el més normal és arribar a la 8-3 en el mateix estat. Està bé, hi ha un bolet per allà, però la dificultat de la pantalla va més enllà del tema dels Germans Martell, i a més és freqüent perdre el poder que proporciona abans de trobar-te amb el primer d'ells. En resum: fer aquesta pantalla amb el poder de llançar boles de foc marca moltíssim la diferència. I arribar-hi a través de les warp zones fa impossible aquesta fita.\nQue bufó... hi és en versió peluix i tot... Doncs no! De bufó, res. És un malparit. Ell i tots els seus germans. Perquè els enemics del Super Mario Bros. i en general de tots els Super Mario són relativament fàcils de vèncer. Sovint és facilíssim el senzill fet d'ignorar-los i continuar endavant. Però aquests, no. Són indiscutiblement els més complicats de vèncer de tot el SMB, comptant-hi també els enemics finals, que a sobre també es poden guanyar saltant-los per sobre i tocant la destral que fa caure el pont.\nA partir del Super Mario Bros. 3 (i en aquest ens els trobem al mapa) van tornar a aparèixer en diversos jocs de la franquícia, però se'ls sumarien versions encara més difícils: hi havia els Boomerang Bros. (SMB 3, New Super Mario Bros. per a la DS i la Wii i Super Mario Galaxy 2), els Amazing Flyin' Hammer Bros. (Super Mario World), els Ice Bros. (al New Super Mario Bros. Wii), els Fire Bros. (al SMB 3 i al New Super Mario Bros., tant per a la DS com per a la Wii) o els Sledge Bros. (als mateixos jocs que els Fire Bros.). Curiosament, als New Super Mario Bros. es diuen Sumo Bros., però ja existien uns Sumo Bros. al Super Mario World, que eren diferents i llançaven llamps. De fet, els Hammer Bros. normals no sortien al joc de la Super Nintendo.\nAquí vèiem un dels Amazing Flyin' Hammer Bros. Calia complicar uns enemics prou difícils per si mateixos? Es veu que sí. I espereu, perquè l'altre dia vaig parlar de l'autèntic Super Mario Bros. 2, el que aquí ens va arribar com a Super Mario Bros.: The Lost Levels, i vaig dir que era un dels jocs més difícils que hi ha. La intenció de Nintendo era fer un Super Mario Bros. més difícil per a aquells que ja no el consideraven un repte, i sí, els Hammer Bros. hi tornen a aparèixer, i aquesta vegada amb més freqüència. Només per això ja em crec que és un joc tan complicat com diuen.\nAquí els tenim al Mario Strikers Charged Football, de la Wii, com a mostra de les moltes altres aparicions en què els podem veure, ja fora dels jocs de plataformes, i és que malparits o no formen part de l'Univers Mario i els anem veient en tota mena de títols protagonitzats per en Mario i companyia, i també a les sèries d'animació que hi ha sobre aquest univers. De vegades ens ajuden o són simples espectadors o assistents, i els veiem per exemple al Super Smash Bros. Brawl (on són assistents, mentre que als dos primers Smash Bros. només hi sortien de fons), o al Mario Kart Wii, i en general als Mario Party, als Paper Mario, en els d'esports o en els RPG. Es mereix una menció especial la seva important presència al plataformes de la Nintendo DS Super Princess Peach, on són molt freqüents i presenten noves variants: els Calm Hammer Bros. i els Calm Amazing Flyin' Bros., que són com els que no tenen el "calm" al nom però que dormen i si no els fas res et deixen en pau. Igual que els Hammer Bros. normals, tenen com a líder l'Army Hammer Bro, que seria la tercera nova espècie que presenta aquest joc.\nEl problema d'aquests personatges, almenys en el cas que conec millor, que és el dels Hammer Bros. en la seva versió més pura, la protagonista d'avui, és que són difícils de preveure. No tenen un comportament totalment automàtic, i els martells que llancen poden arribar a omplir la pantalla. Evidentment, si et toquen et maten, i si els saltes al damunt i estan preparant un martell també has begut oli. En fi, un autèntic maldecap. Precisament el fet que no siguin considerats enemics de final de pantalla o de joc és el que els fa tan perillosos, perquè es repeteixen i et poden fer consumir un munt de vides, cosa especialment greu al primer Super Mario Bros., on com he dit abans no hi ha continues.\nPublicat per Moroboshi a 12:31\nEtiquetes de comentaris: hammer bros, new super mario bros, Personatges, super mario bros, super mario world\ngerard 4 de maig de 2011, a les 1:16\nfelicitats per l'article. m'ha agradat molt. el que no m'agrada tant és el personatge en qüestió!!! suors fredes cada cop que me'l trobava a super mario bros 1!!!! xD\nMoroboshi 4 de maig de 2011, a les 2:10\nMoltes gràcies! Sí, em fan odiar el joc. I me'l passaré perquè és un objectiu i com a jugador no em puc permetre el deshonor de no aconseguir-ho, però estan molt per sobre del nivell de dificultat general del títol. Fills de puta...\nRoy Ramker 4 de maig de 2011, a les 13:24\nCom es nota que has escrit aquesta entrada desde la ràbia :D\nLa veritat és que son molt pesats i odiosos pero al menys en altres jocs et pots "venjar" amb el disfraç de Hammer Bros.


El poder de les dones en la tecnologia - Hi-Happiness\nEl 13 de febrer, en el marc de la Mobile Week d’Igualada vaig participar com a ponent en la taula sobre el poder, el paper de les dones en la tecnologia.\nÉs veritat que el pes de les dones en les carreres STEAM és del 30% aproximadament, per tant hi ha un biaix negatiu. Quan em pregunten què caldria fer per augmentar aquests percentatges, parlo de diferents coses:\nInformar, divulgar i predicar amb l’exemple.\nSegur que hi ha nenes, noies, a qui els agrada les matemàtiques, que somien en que construiran grans edificis, que potser inventaran una vacuna o que contribuiran en la sostenibilitat del planeta.\nLa tecnologia com a eina per a transitar en diferents posicions en la nostra vida laboral.\nLa nostra vida laboral s’allarga i amb les noves generacions que abracen el canvi, el fet de que tinguem coneixements en tecnologia, afavorirà sens dubte, que els trànsits que fem de llocs de treball siguin més fàcils i s’obrin més possibilitats.\nHi ha un treball a fer com a dones en relació a les creences limitants que puguem tenir. Si una noia no vol estudiar cap carrera STEAM, que sigui perquè no vulgui, perquè no li apassioni, no per fruit d’una por.\nDe la mateixa manera, s’ha de treballar les creences que tenim a nivell de societat. Associem el rol de dona al de cuidadora.\nLideratge femení o masculí.\nJo no crec en lideratges masculins o femenins, crec en les persones i el seu desenvolupament personal. Per a liderar altres persones, primer ens hem de saber liderar a nosaltres mateixos i això requereix que ens treballem. Sempre.\nLa tecnologia com a eina inclusiva.\nLa generació millennial són natius digitals i la Z innats digitals. La tecnologia forma part del dia a dia d’aquestes generacions, sens dubte és un factor inclusiu.


El Consorci AOC, node d’accés de les administracions públiques catalanes al S.A.R.A. – Consorci AOC\nEl Sistema d’Aplicacions i Xarxes per a les Administracions (S.A.R.A.) és un conjunt d’infraestructures tecnològiques, gestionades pel Ministeri d’Administracions Públiques (MAP), que permet la comunicació entre les diferents administracions, serveix de base d’intercanvi d’aplicacions d’ús comú i facilita l’accés a serveis sectorials o específics posats a disposició pels diferents organismes.\nEl Consorci AOC en relació a S.A.R.A actua com a node neutre autoritzat per oferir a les administracions catalanes:\nServeis d’infraestructura per a l’accés als serveis finalistes que ofereixen els organismes de l’Administració General de l’Estat\nAccés als serveis d’intercanvi de dades i certificats telemàtics com ara els de l’Agència Tributària, de la Seguretat Social i la verificació de dades d’identitat i de residència que recentment han estat regulades mitjançant ordres ministerials.\nArriba la fi a les fotocòpies del DNI en les tramitacions administratives\nCom a exemple de les ordres ministerials que esmentàvem al paràgraf anterior, en trobem dues de finals de desembre de 2006 per les quals s’establia la configuració, característiques, requisits i procediments d’accés als sistemes de verificació de dades d’identitat i de residència.\nPel que fa al sistema de verificació de dades de residència, l’ordre estableix que no es podrà exigir l’aportació de certificats d’empadronament (a excepció d’alguns supòsits establerts al Reial Decret 523/2006, de 28 d’abril) en els procediments que hagi de trametre i resoldre l’Administració General de l’Estat o els seus organismes vinculats o dependents.\nPer altra banda, el sistema que utilitzaran les administracions per comprovar la identitat de cada ciutadà implica que, amb la seva entrada en vigor el dia 1 de gener d’enguany, els ciutadans ja no necessiten adjuntar una fotocòpia del seu Document Nacional d’Identitat (DNI) quan vagin a tramitar amb l’Administració General de l’Estat o els seus organismes vinculats o dependents ni els estrangers requeriran dels documents acreditatius de la seva identitat.\nPer tant, a partir d’ara serà el propi ens davant el qual es sol·licita el tràmit l’encarregat de comprovar d’ofici la identitat de l’interessat, que haurà de donar el seu consentiment. La consulta sempre es realitzarà seguint el marc legislatiu establert per la Llei Orgànica de protecció de dades de caràcter personal.\nL’entrada en vigor d’aquest sistema també pot tenir certa repercussió en la protecció del medi ambient ja que el Govern calcula que en els pròxims anys s’eliminaran progressivament els més de quatre milions de fotocòpies que es fan cada any per tràmits amb l’administració.


Trobat un altre camió a Àustria amb tres nens en estat greu | Internacional | EL PAÍS Catalunya\nTrobat un altre camió a Àustria amb tres nens en estat greu\nEl conductor, de nacionalitat romanesa, ha estat detingut per la policia\nViena 29 AGO 2015 - 18:08\tCEST\nLa policia escorta un dels detinguts per la mort a Àustria de 71 persones asfixiades a l'interior d'un camió. LASZLO BALOGH REUTERS\nTres menors han estat rescatats en estat crític després de ser trobats aquest matí dins d'un camió en què viatjaven 26 migrants. L'incident ha tingut lloc una altra vegada a Àustria, en concret a St. Peter am Hart, molt a prop de la frontera amb Alemanya. "Ha faltat poc", ha explicat un portaveu policial, David Furtner, en declaracions a l'agència de notícies austríaca APA. El conductor del camió, de 29 anys i nacionalitat romanesa, ha estat detingut després d'intentar escapar-se. Està en presó preventiva per ordre de la fiscalia.\nEls 26 migrants procedien de Síria, l'Afganistan i Bangla Desh, i estaven amuntegats dins de la caixa del camió. Els menors estaven molt malament de salut i marejats a causa de la falta d'aigua. Els nens van ser traslladats en ambulància amb els seus pares fins a l'hospital de Braunau, on han estat ingressats.\nDijous passat es van trobar els cadàvers de 71 immigrants que havien estat abandonats en un camió en una carretera austríaca. Segons la documentació trobada, les autoritats austríaques creuen que probablement eren ciutadans sirians. Tres hongaresos i un afganès han estat detinguts a Hongria com a presumptes responsables. Els arrestats han comparegut ja davant el jutge i han estat acusats de tràfic de persones amb finalitats lucratives i amb l'agreujant de tortura, per la qual cosa continuaran a la presó.


Culla-Penyacalba 9-6-2019, Samarucs València (Club Esportiu LGTB+)\nDes de Culla fins al riu Montlleó, i Penyacalba, on nien voltors i aus rapaces i viuen cabres.\nPunt de trobada i hora d'eixida: 8h a les Torres de Quart. 9 h. en Pobla Tornesa. 9:45 h en Culla.\nDesnivell de pujada: 860 m.\nPreu no socis: 21 €\nEn el primer tram, fins a la Lloma, caminarem per dins d’un assagador sense cap dificultat. Ací el sender es bifurca; agafarem l’antic camí de Benafigos, que va baixant cap al riu de Montlleó. Al davant tenim vistes sobre Penyagolosa i Benafigos, i a l’esquerra, les illes Columbretes!\nAbans d’iniciar el descens, doncs, val la pena fixar-se en les vistes del paisatge: a l’esquerra, l’enorme Cingle Verd i la Roca del Migdia, i a la dreta, impressionant, Penyacalba, amb els nius de voltors ben evidents; entre ambdues, els meandres del riu de Montlleó i la massa forestal molt compacta que l’acompanya. Enfront, el vessant de l’ermita de l’Hortissella, l’accés a Benafigos i, al fons, el Penyagolosa.\nHi ha una pujada, que és exigent pel desnivell i la llargària.\nPer a una informació més detallada obri Culla.\n- Fixeu-vos molt bé en la dificultat de l’excursió, en la distància i en el desnivell. Cal tindre una bona preparació física i una mínima experiència en la muntanya. NO hi anem a passejar, sinó a pujar i baixar muntanyes amb un fort desnivell.\n- L’oratge pot obligar a modificar l’excursió; caldrà adaptar-se a les circumstàncies.\n- La previsió és dinar a la muntanya (cal portar el menjar de casa).\n- Cal respectar l’horari previst i seguir les indicacions del guia.\n- No agafeu més pes de l’imprescindible perquè l’haureu de portar damunt.\n- Frontal o llanterna, farmaciola bàsica, protecció solar, bosses de fem, cantimplora, beguda isotònica, calcer de muntanya, bastons, càmera de fotos...\n- Menjar per anar picant (sucs, barretes energètiques, xiclets, caramels, galetes, fruits secs, fruita, xocolate...). I AIGUA suficient.\n- Cal respectar les sendes i no travessar-les al recte com si fórem bicicletes o animals.\nMillor encara: podem ajudar a conservar-les i restaurar-les tallant alguna argelaga o posant alguna fita de pedres als llocs més perduts.\n- Cal protegir la natura i no deixar-hi cap tipus de fem.\nEn els pròxims dies, es detallara mes informació de la ruta


El municipi de l’Horta Sud va ser el marc de la tercera conferència de 2021 en la qual l’Agència Valenciana Antifrau, dins del conveni de col·laboració existent amb el Vicerectorat de Projecció Territorial i Societat de la Universitat de València, participa en la iniciativa d’UNISOCIETAT, que té com a objectiu desenvolupar activitats formatives per al bon govern i la ciutadania al territori valencià.\nEl professor titular de Dret Mercantil de la Universitat de València, Jaume Martí Miravall, va impartir una conferència sobre els canvis que ha conegut en els últims anys el sistema financer, el mercat del crèdit i el mercat de valors, en la qual també es va fer referència a les mesures extraordinàries adoptades per a pal·liar l’impacte de la pandèmia de la COVID-19.\nLa conferència va ser seguida per alumnes del programa UNISOCIETAT de Benetússer i altres localitats de l’Horta Sud, i va generar un debat intens i actiu dels assistents sobre les conseqüències que tenien els canvis legislatius dels últims anys en la seguretat financera de la ciutadania. Així mateix, els assistents es van interessar sobre les funcions i activitats de l’AVAF en la prevenció i lluita contra el frau i la corrupció; qüestions que van ser respostes pel representant de l’AVAF, Anselm Bodoque, cap del Servei de Formació de l’Agència.


Els socialdemòcrates denuncien que el Govern ha dimitit de fer garantir la Constitució\nEl conseller del PS, Jordi Font.\nConsell General/Eduard Comellas\nActualitzada 02/12/2020 a les 16:53\nEl PS ha anunciat que està estudiant presentar un recurs d'inconstitucionalitat contra les dues disposicions transitòries que té la llei de mesures urgents que es va aprovar la setmana passada al ple del Consell General. El conseller Jordi Font ha qualificat de "demagògia pura i dura" la primera d'elles, i que fa referència a que els habitatges hagin de complir amb les normes d'habitabilitat de l'època que van ser construïts. Com a exemple, i replicant al minsitre d'Afers Socials, Victor Filloy, Font ha afirmat que "no parlem de posar pàrkings subterranis al casc antic; però hi ha molts habitatges dels anys seixanta que no tenen ni calefacció ni cap tipus de ventilació" i ha afegit que "sembla que vulguin crear ciutadans de primera i de segona". Pel que fa a la segona transitòria el conseller ha afirmat que "frega el tràfic d'influències". Cal recordar que aquesta fa referència a que els comuns puguin aprovar rebaixar fins al 0% la cessió obligatòria de caràcter econòmic. Font ha augurat "una allau de recursos dels constructors que de bona fer van demanar llicències a aquest any i que sí que han pagat la cessió".\nFinalment, el president del grup socialdemòcrata, Pere López, ha afirmat que el Govern "ha dimitit de fer complir la constitució" al que Font ha afegit que "ha delegat les funcions al mercat". López ha recordat que l'article 33 de la Constitució preveu un habitatge digne per tothom, a la vegada que ha recordat que l'ús de la propietat privada per a finalitats socials. Finalment, López ha dit que estan esperant informes de diversos lletrats del país per valorar com fer el recurs, però que els preliminars que ja tenen tot apunta que les transitòries l'estarien vulnerant.


Els blocaires voten P.I.D ! directe!cat\ndirecte ! a La República. N. 4126. Dilluns, 24 de gener de 2022 08:10 h\nL'univers dels blogs en català és ple de freaks i gent d'allò més particular. En un dels racons més estranys de la xarxa catalana hi hem trobat una colla de blocaires que, en clau d'humor, estan decidits a crear un partit propi per tal de lluitar per la nostra independència. Es tracta del P.I.D: Partit Independentista de Dretes.\nEls catalans en qüestió encara estan tancant el programa electoral definitiu d'aquest pseudopartit, però aposten perquè el P.I.D defensi una sèrie de valors políticament incorrectes emmirallats en les dretes i els grupuscles rednecks nordamericans. Així per exemple, el P.I.D serà profundament blaugrana, i en un dels articles fundacionals proposen canviar l'himne nacional de Catalunya per l'himne del Barça. A més l'ala més dura d'aquest partit virtual vol dur més enllà la culerització de la societat catalana, i han arribat a proposar el desallotjament dels veïns madridistes dels blocs de pisos per emplaçar-los en barraques a les lleres dels rius.\nUna altra de les propostes estrella d'aquest partit de conya passa per conquerir Andorra, i defensen un pacte amb els comunistes de Corea del Nord per tal de disposar del seu armament nuclear i envair així el país dels formatges i el sucre barat. També proposen establir per llei que un cop a l'any, Bon Jovi toqui a les Barraques de Figueres, i que Springsteen li faci de 'telonaire'.\nUn altre dels camps on els bromistes del P.I.D està dedicant esforços és en el disseny de la imatge corporativa. La primera proposta estètica, que no va agradar massa, es basava en adoptar els colors de la bandera americana i abandonar la nostra estelada, sempre lligada als fracassos.\nLa proposta de logotip que ha quallat més és el que us mostrem a continuació. Es tracta d'un logotip que aglutinaria tot allò que els espanyols temen per tal d'aconseguir atemorir-los. S'hi pot veure una estelada sagnant i un ruc català amb ales de Batman, una combinació d'allò més inquietant:\n15 de juliol de 2009, 18.57 h\nTot i que la proposta és humorística, un partit independentista i ben reaccionari pot tenir una bona sortida. El binomi "esquerra" i "independentista" ha demostrat ser un fracàs.\n14 de juliol de 2009, 15.42 h\nPolíticament parlant, un servidor de vostès orbita per l'esquerra prostibul·lària, però arribat el cas, podria votar el PID.\n13 de juliol de 2009, 09.24 h\nEn lloc de fer conya sobre altres independentistes, d'altres catalans, perquè no fem conya dels diners que ens roba cada dia Espanya?\nSempre lluitant entre nosaltres... a vegades el catalans fotem pena.


Espanya registra 9.568 casos i 345 morts més, mentre la incidència s'acosta als 200\nActualitzat 25/02/2021 19:06 CET\nLes comunitats autònomes han notificat aquest dijous 9.568 casos de covid-19 al Ministeri de Sanitat, 3.350 dels quals diagnosticats en les darreres 24 hores. Aquestes xifres són inferiors a les del mateix dia de la setmana passada, quan es van notificar 14.515 positius.\nLa xifra total de contagis a Espanya ja s'enfila a 3.180.212, segons les estadístiques oficials. La incidència acumulada dels darrers 14 dies per cada 100.000 habitants se situa en 206, en relació amb els 218 de dimecres. En dues setmanes s'ha registrat un total de 96.897 positius.\nL'informe d'aquest dijous registra 345 defuncions més, en comparació amb les 388 de dijous passat. Fins a 68.813 persones amb prova diagnòstica positiva han mort des que el virus va arribar a Espanya. En una setmana han perdut la vida 875 persones amb diagnòstic positiu confirmat.\nActualment, hi ha 12.831 pacients ingressats a tot Espanya (13.495 dimecres) i 3.123 a les UCI (3.241). En les darreres 24 hores, s'han produït 1.053 ingressos (1.056 dimecres) i 1.689 altes (1.776). La taxa d'ocupació de llits per coronavirus se situa en el 10,16 per cent (10,67% dimecres) i a les UCI en el 29,62 per cent (30,55%).


Acords aprovats al ple ordinari del mes de novembre - Ajuntament de Pedreguer\nAcords aprovats al ple ordinari del mes de novembre\nEl passat dijous 26 de novembre, en sessió plenària ordinària, es va aprovar a Pedreguer per unanimitat una moció en solidaritat amb el poble sahrauí, molt especialment amb la Daira d'Amgala, agermanada amb el municipi, i la seua adhesió al comunicat de condemna rotunda de la violació de l'alto al foc per part del Marroc el passat 13 de novembre. La moció exigeix l'abandonament immediat de la zona de les forces d'ocupació marroquines, i la tornada al respecte dels acords d'alto el foc signat el 1991; la intervenció urgent de l'ONU i la MINURSO a la zona per fer complir l'acord de pau i l'alto el foc entre les dues parts; i el posicionament clar i rotund del Govern d'Espanya, de la Generalitat Valenciana i la Unió Europea amb el Poble Sahrauí i el Front Polisari, expressat a través d'una condemna ferma de la violació de l'alto el foc.\nTambé per unanimitat es va aprovar l’adhesió a l’Aliança de Ciutats pel Desenvolupament Sostenible, una aliança que respon a la voluntat de comprometre's amb els Objectius de Desenvolupament Sostenible (ODS) de l'Agenda 2030 de Nacions Unides abordant el desafiament d'aconseguir les condicions favorables per a la consecució d'aquestos objectius.\nEl ple de novembre també va servir per aprovar (amb l’abstenció del grup popular i el vot a favor de la resta de grups) una modificació de crèdit de 223.568,74 €, que servirà per tirar endavant diferents actuacions (obres de millora camins rurals -camí Matoses o camí del Barranc de les Fonts; obres en vies públiques -eliminació dels rastrells del carril bici, adequació d'un solar al cèntric carrer Mestre Serrano per a pàrquing públic o asfaltar el C/ Sol; adquisició de maquinària, instal·lacions i mobiliari -rentaplats per cafeteria de la Llar de Persones Jubilades; condicionador d'aire, refrigeradors, canvi de pica i taules i cadires per la cafeteria de la Casa de Cultura; mobiliari pels nous despatxos de l'Ajuntament i el Jutjat; catifes per la guarderia; obres en la guarderia -pavimentar amb cautxú el pati; obres de millora en eficiència energètica en enllumenat públic; realització i entrega d'un monument a les Barxeres).\nL'Alcalde i Regidor d'Hisenda, Sergi Ferrús, va destacar que esta modificació i les 6 anteriors amb càrrec al romanent de crèdit han estat possibles gràcies al sanejat estat de les arques municipals, haver liquidat tots els préstecs a 31 de desembre de 2019 i disposar des d'eixe dia d'un romanent d'1.267.636,27 €. Segons va manifestar Ferrús "eixe estat de comptes ens ha permés no haver hagut de pagar ni un sol cèntim als bancs i destinar, de moment, 1.030.262,12 € a coses com les que hem aprovat en aquest ple o altres com benestar social, despeses sanitàries, castellet de l’Ocaive, retén de policia, espai cultural, obres a l’Ajuntament, etc".


Acord de patrocini entre Gili i l’Associació per la Salut Mental del Baix Llobregat Nord – Salut Mental Baix Llobregat Nord\n26 d'Octubre de 2016\t0 comments\nAquest dimecres ha tingut lloc la signatura del conveni de patrocini de Ferreteria Gili Industrial amb l’Associació per la Salut Mental del Baix Llobregat Nord. Aquest conveni s’ha signat per segon any consecutiu.\nSegons Roger Gili, representant de l’empresa “Des de Gili sempre hem cregut en la tasca que es fa des de l’Associació i des del Club Social “Punt de Trobada” en benefici de les persones afectades per un trastorn mental. També creiem en les iniciatives que acosten l’esport local a les persones, de manera que aquesta col·laboració té un benefici doble”.\nMa Cruz Santiago, presidenta de l’Associació per la Salut Mental del Baix Llobregat Nord assegura que “És important aquest tipus de col·laboracions, no només pel benefici del patrocini en sí, sinó perquè ajuden a donar a conèixer la nostra tasca”.\nDurant la temporada 2015 – 2016 el patrocini va servir per donar suport a l’equip de futbol sala del Club Social “Punt de Trobada” en la seva participació en la Lliga Esport i Salut. Enguany aquest patrocini ha servit per confeccionar una motxilla, que es ser entregada com obsequi per tots els participants del VII Torneig de Futbol Sala Inclusiu.\nLes dues parts han manifestat la seva satisfacció amb l’acord, i esperen que la col·laboració pugui seguir en els propers anys.\nParticipació a la Lliga Esport i Salut\nEl patrocini de la temporada 2015 – 2016 va servir perquè l’equip del Club Social “Punt de Trobada” iniciés la seva participació a la Lliga Esport i Salut.\nAquesta lliga es coordina des de la Federació Salut Mental Catalunya, juntament amb els diversos serveis de clubs socials del territori i pretén ser un espai inclusiu en què persones amb un diagnòstic de salut mental i persones sense, comparteixen un espai de pràctica de l’esport sense prejudicis.\nAquest cap de setmana l’equip del Club Social “Punt de Trobada” juga el primer partit a casa contra Aixec. L’enfrontament tindrà lloc aquest dissabte 29 d’octubre, a les 13h a les Instal·lacions Esportives Municipals de Martorell (Av. Germans Martí 16).\nPer consultar la classificació, ho podeu fer seguint el següent enllaç\nArticle anterior Fotos del VII Torneig de Futbol Sala Inclusiu\nSegüent article Salut Mental en Positiu a Abrera


Abacus i Cultura 03 es traslladaran a una seu conjunta de 9.000 m2 al barri de Sant Cosme el 2009 La República\nAbacus Cooperativa i el grup cooperatiu Cultura 03 construiran una seu corporativa conjunta en una superfície de 9.000 m2 al barri de Sant Cosme del Prat de Llobregat. El projecte, que tindrà un cost aproximat de més de 10 milions d’euros i que confien tenir enllestit el 2009, preveu la construcció d’un edifici de disseny singular que doni resposta a les necessitats de creixement de les dues empreses i impulsi la seva visualització com a referents de la indústria cultural catalana.\nPer fer possible aquesta actuació, aquest dimecres l’Ajuntament del Prat i l’Incasòl, propietari dels terrenys on s’ubicarà la futura seu, han signat un conveni de col·laboració, d’acord amb les dues cooperatives per donar una nova transformació al barri de Sant Cosme, on la Fundació l’Esplai també hi ha ubicat la seva seu.\nL’Incasòl i l’Ajuntament entenen que la transformació estructural i urbanística de la zona ha de ser completada amb la ubicació d’activitats econòmiques d’àmbit supramunicipal. En aquest sentit, el conveni recull el compromís per part d’Incasòl d’atorgar a Abacus Cooperativa i al grup Cultura 03 el dret de superfície per construir un edifici de 9.000 metres quadrats per a ús terciari.\nAixí, les dues cooperatives es faran càrrec de la construcció de l’edifici, que acollirà la seu social d’Abacus i les redaccions de les empreses del grup Cultura 03. Alhora, aquest estarà ubicat en un solar molt a prop de la futura ciutat aeroportuària, que acollirà oficines, altres seus corporatives i un palau de congressos.\nSegons han explicat Miquel Ángel Oliva, director general d’Abacus, i Oriol Soler, gerent de Cultura 03, posaran el projecte a concurs públic per escollir la proposta arquitectònica més adient. Una proposta que ha de passar, han afegit, pel disseny d’un edifici singular elaborat per un arquitecte de prestigi, que incorpori les darreres novetats en tecnologia i sostenibilitat mediambiental.\nEn conjunt, la futura seu aplegarà entre uns 250 i 300 treballadors, que participaran també en el disseny de l’espai interior de l’edifici perquè s’ajusti a les necessitats en cada cas. La direcció de les dues cooperatives confien poder traslladar-se a la nova seu corporativa conjunta a finals del 2009. A banda, Abacus ha anunciat que obrirà un establiment al municipi del Prat, concretament a la zona de l’Eixample Nord.\nAmb 38 anys d’experiència al servei de l’educació, la cultura i el cooperativisme, Abacus compta actualment amb prop de 600.000 socis de consum i 350 de treball. L’any 2005, la cooperativa va tenir uns ingressos de més de 70 milions d’euros. Actualment opera 24 establiments a Catalunya, València i Castelló. També desenvolupa una aliança comercial amb EROSKI per a la resta de l’Estat espanyol, a través dels establiments ABAC.\nPer la seva banda, el grup Cultura 03 és una cooperativa amb prop d’un centenar de treballadors i està formada per l’empresa d’arts gràfiques Gramagraf; l’editora de revistes Sàpiens Publicacions, amb títols líders al mercat en el seu segment com Sàpiens, Nat, Altaïr, Descobrir Catalunya i Descobrir Cuina; la productora audiovisual Batabat; l’editorial Ara; l’editora de premsa local gratuïta Contrapunt i l’empresa d’organització d’esdeveniments en directe Radio Fusté. L’any 2006 va tenir una facturació de 20,2 milions d’euros.\nTime Out en català\nAvui mateix el grup Cultura 03 ha informat que està preparant el llançament de la revista setmanal d’oci i cultura Time Out a la ciutat de Barcelona. La capçalera, que actualment compta amb edicions consolidades a ciutats com Londres, Paris i Chicago, estarà als quioscos en la seva versió barcelonina l’últim trimestre d’aquest any, probablement cap al mes d’octubre.\nEl Time Out Barcelona sortirà al mercat escrit en llengua catalana i amb la voluntat de convertir-se en referent pel que fa a les publicacions d’oci i cultura; inclourà continguts amplis sobre l’oferta cultural de la ciutat, propostes d’oci, reportatges d’actualitat, restaurants, cinema o teatre, entre molts d’altres.


La dieta dels pares adoptius (Empar Moliner)\nEMPAR MOLINER 15/05/2012 00:00\nUna crònica d'Isidre Ambrós, des de Pequín ("Pequí", que diria el famós artista català) ens informava ahir, a La Vanguardia , de la caiguda de les adopcions a la Xina per part de famílies de l'estat espanyol. Diu que la millora del nivell de vida dels xinesos fa que les famílies de la Xina adoptin més nens i n'abandonin menys. I també que la crisi fa que hi hagi menys famílies espanyoles que puguin tirar endavant un procés que és car. Però la causa principal són les condicions cada cop "més estrictes als aspirants". Es demana una "estabilitat marital de cinc anys" a les parelles casades en segones núpcies, i no s'accepten "famílies monoparentals" ni amb "determinats problemes de salut, com pot ser l'obesitat".\nComprenc molt bé que les autoritats competents no vulguin adjudicar un nen a uns pares que tenen una malaltia greu. Seria absurd adjudica'ls-hi si s'han de morir o estan tan malalts que no se'n poden cuidar. Ara bé, això de l'obesitat és una altra cosa. Sí que és perillosa i mortal, esclar, l'obesitat. Però també és perillosa i mortal la desnutrició, i això no impedeix, de moment, que diverses models des- nodrides siguin mares adoptives de criatures xineses. Com és que aquestes sí que són idònies?\nSegons que m'expliquen els que ho han fet, fins ara, per adoptar un fill havies de fer un curset dirigit per psicòlegs. Ara, segons com, també hauràs d'anar al nutricionista. "Operació biquini?", us preguntaran els amics quan vegin que no voleu patates fregides ondulades. "No, és que estem en tràmits d'adopció...", contestareu. I quan us hagin donat els papers, ho podreu celebrar amb un extra, però sense passar-se, perquè aquest pes ideal l'haureu de mantenir durant el llarguíssim temps d'espera. Sis anys esperant un fill i a sobre menjant bledes.


Transparència i rumors - Diari de Girona\nTransparència i rumors\noriol puig 12.03.2020 | 00:31\nFins divendres de la setmana passada, el Departament de Salut informava diàriament de les dades de nous contagis de coronavirus a les comarques gironines. Coincidint amb el creixement de casos en el conjunt de Catalunya i Espanya, alguna ment pensant de l'Administració va decidir que no calia donar dades territorialitzades de l'evolució de la malaltia.\nAl·legaven que era una mesura per evitar alarmes innecessàries i que ja actuaven de la mateixa manera amb l'epidèmia de la grip estacional. Quin interès públic podia tenir amagar les dades locals dels casos de coronavirus? Afortunadament, després d'uns dies d'apagada informativa, Salut torna a informar de l'evolució dels nous casos a les regions sanitàries catalanes.\nLa majoria de manuals de comunicació de crisi adverteixen de la importància de respondre amb immedietesa i transparència per donar confiança a la població. En les darreres setmanes, tècnics i especialistes han pres protagonisme davant els polítics, cosa que dona més fiabilitat al missatge institucional.\nFacilitar el màxim de dades no hauria de ser un problema si tenim tècnics de prestigi que ajuden a posar-les en context. No fer-ho pot contribuir a alimentar els rumors i a fer créixer les alarmes. I tots sabem del perill que pot suposar una epidèmia d'informació falsa propagada per les xarxes socials.


Institut Salvador Seguí - Fem cooperativa a l'institut!!\nEl programa pilot de Foment del Cooperativisme ha estat promogut per Barcelona Activa i assessorat per la Berta Puig, de Doblevia.coop. Des de gener, s'ha viscut el procés de creació, desenvolupament i tancament d'una cooperativa. Tot ha estat un procés molt interessant i enriquidor per les sòcies i el soci, i hem tingut reunions de Consell Local amb alumnes i profes d'una altra cooperativa de Sant Martí, assessores, responsables de Barcelona Activa, de Districte, direcció i la tècnica del pla de Barri de La Verneda i La Pau, i hem anat a final de curs a l'Assemblea General junt les 110 cooperatives que formen part de la Federació de Cooperatives d'Ensenyament, on ha estat federada la nostra.\nAnimem als alumnes a fer noves cooperatives a l'institut i viure-hi l'experiència!!


El Convent de Sant Diego estrena un nou Sistema d’Accessibilitat Auditiva\nL’Ajuntament d’Alaior, amb la indispensable col·laboració i suport de l’Obra Social La Caixa, ha instal·lat per primera vegada dins el Convent de Sant Diego un sistema d’accessibilitat auditiva d’inducció magnètica.\nAquesta innovadora instal·lació funciona a través d’un bucle inductiu de comunicació sense fil, que fa arribar l’àudio de la sala directament als audiòfons i/o implants coclears de la persona. Això millora notablement el senyal d’àudio que escolten els usuaris amb problemes auditius, ja que s’eviten sorolls de fons i incrementa la qualitat i comoditat auditiva.\nAquest sistema suposa un gran avenç en matèria d’inclusió al municipi i dóna resposta a les demandes de diferents col·lectius. A més, millorarà sens dubte la qualitat de vida de les persones amb dificultat d’audició, garantint que puguin gaudir del seu temps d’oci en condicions d’igualtat, possibilitant la comunicació en un espai contaminat pel so ambient, i ajudant a que els usuaris rebin un so clar i entenedor, evitant els molestos sons de fons.\nLa instal·lació d’aquest nou sistema amb la col·laboració de l’Obra Social La Caixa, respon a la voluntat de l’Ajuntament d’Alaior de seguir fomentant espais inclusius i conscients de les necessitats de les persones del municipi.\nEl sistema d’accessibilitat auditiva amb sistemes de bucle d’inducció magnètica del Convent de Sant Diego s’estrenarà per primera vegada aquest divendres, durant el Concert del grup Cala Joia.


Assumpta Montellà: la pel.licula de la Maternitat d'Elna\nla pel.licula de la Maternitat d'Elna\nEl rodatge de la pel.lícula de la Maternitat d'Elna es retarda fins a finals del 2008.\nAixí m'ho va confirmar en Lluís Arcarazo, guionista per aquest projecte cinematogràfic, quan ens vam veure el passat divendres en el búnquer d'en Negrín.\nEm sap greu per l'Elisabeth Eidenbenz, que amb 94 anys, anem contrarellotge perquè pugui veure la seva vida portada al cinema.\nAmb tot, tinc de dir, sense poder dir res més, que l'espera valdrà la pena.\nNomés dues pistes: es rodarà en anglés i les tres actrius principals són de primer nivell internacional.\nPublicat per Assumpta Montellà i Carlos a 23:34\nSegur que ens agradarà! I tant de bo que encara hi sigui l'Elisabeth!\n13 de novembre de 2007 a les 10:20\nJoana i Glòria, segurament es farà una preestrena de la peli a Mataró, o sigui, que tindrem una mica de privilegi, però encara falta molt...\nReferent a l'Elisabethm tant de bo arribem a temps¡\n13 de novembre de 2007 a les 19:48\nNo ens coneixem, però gràcies a mi bona amiga i companya Glòria he pogut saber de la teva trajectoria m'adreço a tu per felicitar-te. Quan tingui l'oportunitat de llegir el llibre et deixaré un comentari. Felicitats\n15 de novembre de 2007 a les 22:13\n16 de novembre de 2007 a les 9:43\nEm decepciona que la peli finalment es rodi en anglès, jo crec que la fórmula ideal és l'adoptada per en Ken Loach a Land and freedom amb diferents idiomes: anglès, castellà i català, fa més realista la història que s'explica. Tot i això és una peli que espero moltíssim.\n16 de novembre de 2007 a les 18:39\njroca: el motiu de rodar la peli en anglès és bàsicament per les seves protagonistes i perquè l'objectiu sóns els Oscars sense voler entrar en la categoria de "peli no anglesa"\n17 de novembre de 2007 a les 8:11\nBé, en aquest cas es guanya en difusió de la història que és un objectiu molt positiu, malauradament es perdrà en realisme quan la volguem veure en versió original però de ben segur que serà una història magnífica ja que els dos guionistes són excel·lents.\nPD: Per cert Assumpta, a veure si ens coneixem un dia pel tema de Punxes a la sorra, serà un plaer.\n17 de novembre de 2007 a les 9:52\njroca: segurament ens veurem el dia 13 d desembre per l'estrena de l'obra.\nen quan a la peli, també tinc les meves reticències doncs per a mi la Maternitat d'Elna és una història de dones amb molta complicitat, en un context molt concret, els camps francesos, i no se si aquestes actrius, que són excel.lents, coneixen aquesta realitat com nosaltres.\n18 de novembre de 2007 a les 20:46\naixò que comentes també ho penso, no sé fins a quin punt aquestes actrius seran capaces de sentir i entendre el que va passar, espero equivocar-me i que les actrius estiguin implicades ideològicament i puguin transmetre tot això a molta més gent, que se'n faci ressò.\nPel que fa a "Punxes a la sorra" aquest aspecte està més que assegurat ja que tan les actrius, com la directora, com jo mateix ho fem amb conviccions clares.\n19 de novembre de 2007 a les 19:04\nvaig assistir a un assaig de "punxes a la sorra" i realment les tres actrius ho viuen i transmeten els sentiments perfectament.\nSegurament a l'estrena vindrà en Manuel Huerga i veurem que diu.\n19 de novembre de 2007 a les 20:59


En Xarxa !: Enquesta #7\nPublicat per Imma\nNúria Sáez Rius 1.6.09\nEn aquest curs d'informàtica i après molt, venia aprendre a manejar-me amb els fulls de càlcul i me'n duc molts més coneixements. Hi ha coses que mai havia vist ni fet, programes, blogs, Picasa, treballar amb fotos... El nostre professor a fet que les classes fossin molt amenes, dinàmiques i a l'hora divertides, fer una classe de 3 hores seguides no és fàcil, a mi m'han passat volant i amb una paciència de sant, us ho podeu ven creure, de sant. Gràcies per tot Rius. I no li faig la pilota, que no és parent meu.\nAbans m'oblidat de posar on toca, que sòc de CFA Lluís Castells,al meu profe em matarà.\nRius CFA LLuís Castells 2.6.09\nNO et mataré, i gàcies a vosaltres l'alumnat que m'heu ajudat.\nCrec que l'ordinador guanya, però que passa si portem in i-phone o ordinadors que porten incorporats navegadors, gps, symbian, el nou de google.... ja canvia eh!!\nM. Mercadé CFA Palau de Mar 4.6.09\nIndiscutiblement ha sigut un molt bon curs, he après moltes coses ben curioses que no imaginaba, tant amb el calc, el base o el lloc weebly, lo que sento és que no es pugui continuar, però com tot, això s'acaba i és clar que he millorat moltíssim amb ell.\nAquest curs he pogut començar a conèixer nous programes per ampliar la utilitat de l'ordinador i facilitar així la comunicació virtual amb els altres.Un exemple és aquest bloc on hem pogut compartir opinions, sugeriments , consells i també\nmostrar-nos una mica com és cada escola i alguns trets de la ciutat.


El relleu a l'alcaldia de Soriguera deixa la CUP sense cap alcaldia a l'Alt Pirineu\nviurealspirineus 12:37 15/12/17\nUn acord de govern signat a començament de legislatura ja contemplava el canvi en favor d'ERC\ncup lleida el sense alcaldia deixa\nJosep Ramon Fontdevila (ERC) i Xavi Pedemonte (CUP) alcalde entrant i alcalde sortint del consistori de Soriguera, al Pallars Sobirà.\nLa CUP es queda sense l'únic ajuntament que governava a la demarcació de Lleida en compliment d'un acord de govern signat a començament de legislatura. L'acord contemplava dos anys i mig d'alcaldia per a la CUP, que va treure 91 vots, i un any i mig per ERC que en va treure 50 i va acabar sent decisiva. CIU va obtenir 92 vots a les passades eleccions.\nEl relleu a l'alcaldia de Soriguera, al Pallars Sobirà, es formalitzarà aquesta nit durant el transcurs d'un ple i serà llavors quan Xavi Pedemonte (CUP) passi el testimoni al capdavant de l'Ajuntament a Josep Ramon Fontdevila (ERC). Aquest canvi serà poc visible en el funcionament ordinari de l'Ajuntament donat que seguiran treballant les dues formacions braç a braç però sí que s'evidenciarà en l'àmbit de representació institucional. La composició de l'ajuntament és: 3 regidors CIU, 3 regidors ERC i 1 regidor la CUP.\nFontdevila ha explicat que han treballat molt còmodament durant aquests dos anys i mig i espera poder seguir fent-ho a partir d'ara i ha recordat projectes bàsics per molts nuclis com són la millora dels accessos, de la xarxa d'aigua o del clavegueram.\nPedemonte ha recordat que durant aquest any i mig d'alcaldia s'han posat en marxa les assemblees als pobles i donada la seva bona acceptació per part dels veïns se seguiran realitzant.\nFontdevila assumirà les funcions d'alcalde i Pedemonte les de primer tinent alcalde. Serà Pedemonte el que es dediqui per complet a l'Ajuntament com ha fet fins ara i el que rebi el sou que correspon a l'alcalde.\nUn veí de Sort de 74 anys mort en un accident de trànsit


Baixa gastronomia: Retorn esglaonat\nPublicat per Mar Calpena a 11:45\nBen retornada, Mar!\nPoc a poc, doncs, en tornarem a llegir!\nD'entrada, vaig a buscar el formatge més pudent d'Anglaterra. A veure què!\nBona rentrée, ens n'alegrem molt de tornar-te a llegir amb la mateixa c@nya de sempre. Però prent-ho amb calma que com diuen els italians "piano, piano, s'arriba lontano".\nbentornada! em sumo a això de la c@nya que diu el josep, m'ha agradat per la grafia i el doble significat, et defineix molt bé.\nJa et trobàvem a faltar!!! ;D\nBenvinguda... al teu propi blog!\nWallace & Gromit... quina gran pel.lícula!


About: Partitura (Enric Granados)\nAquesta partitura sense títol signada pel compositor i pianista català Enric Granados, datada del 1894, forma part del Fons de la Diputació de Girona que es troba dins el Museu d'Art de Girona. Es tracta d'una petita composició per a piano i veu, que restà inèdita fins a l'any 1998 que va ser recuperada i estudiada. La peça presenta l'escriptura autògrafa de l'autor i a més hi consta una dedicatòria "A mi queridísimo Isaac", en referència al també compositor i pianista Isaac Albéniz. El document esdevé un testimoni de primera mà sobre l'afectuosa relació que va unir durant molts anys aquestes dues figures cabdals de la música catalana. (ca)\nAquesta partitura sense títol signada pel compositor i pianista català Enric Granados, datada del 1894, forma part del Fons de la Diputació de Girona que es troba dins el Museu d'Art de Girona. Es tracta d'una petita composició per a piano i veu, que restà inèdita fins a l'any 1998 que va ser recuperada i estudiada. (ca)\nPartitura (Enric Granados) (ca)


Gata treu tots els seus encants al carrer - Diari La Veu\nEscriba el número 323176\nGata treu tots els seus encants al carrer\nEl grup de danses la Llata serà un dels col·lectius culturals que participarà en la Fira Gata al Carrer d\_'aquest any\nLa música i la cultura també ocupen els carrers, juntament amb el comerç local, dins la Fira Gata al Carrer que se celebra aquest cap de setmana, 7 i 8 d’octubre, a Gata de Gorgos. La regidoria de Cultura ha preparat per als dos dies una variada oferta d’activitats culturals, exposicions, actuacions musicals i teatre, entre d’altres, així com una sèrie de rutes guiades per a donar a conèixer un poc més del municipi. Aquesta és l’edició que fa 14 i el seu lema és ‘La força d’un poble’. Àngels Signes, regidora de Cultura, assenyala que “ens sentim molt orgullosos que hi haja hagut eixa continuïtat durant més de deu anys. Fer aquestes fires a pobles menuts representa una esforç important a tots els nivells: econòmic, de coordinació de gent, de recursos i de tot. No és fàcil però és una satisfacció que isquen bé”.\nAixí, el dissabte 7 d’octubre, a les 12 hores, la batucada de Gata Gatukada iniciarà les activitats amb una cercavila per la fira. Per la vesprada, a les 16.30 hores hi haurà una actuació de danses infantil i, a partir de les 18h, actuarà la Rondalla de Gata juntament amb el grup de danses La Llata. Diumenge serà la Colla de Dolçaines i tabals El Montgó qui anime el matí a la fira amb una cercavila a partir de les 11.30 hores. A les 12.30h, l’Escola Municipal de Dansa mostrarà també el seu treball en una actuació. De vesprada, a les 16.30h, els més menuts podran gaudir d’un conta-contes teatralitzat de la mà de Tarannà Teatre. La Banda Juvenil de l’Escola Municipal de Música de Gata serà l’encarregada de la cloenda de la fira amb la seua actuació de diumenge 8 d’octubre a les 20h.\nA més s’han organitzat una sèrie de rutes guiades per tal de “mostrar a la gent de la comarca i visitants qui som, què fem i què passa en aquest poble que es diu Gata. Aprofitem per a donar a conèixer les coses més importants que tenim a nivell patrimonial”, explica Àngels Signes. La primera serà el mateix dissabte dia 7 i, a les 11.30 hores, Miguel Vives, Cronista Oficial de Gata, guiarà la ruta urbana. Diumenge, a les 11.30h, es donaran a conèixer alguns del processos de fabricació que continuen realitzant-se al municipi a través de la visita Guitarres Cashimira, Agrogata i Soler Bags. Per a aquesta ruta és necessària la inscripció. I, per últim, per la vesprada, a les 17h, serà el torn de la ruta de vegetació mediterrània pels marges del riu Gorgos de la mà de Pepe Juan Mulet, tècnic forestal.\nSignes també recorda la importància del comerç local durant aquest cap de setman. “Volem reivindicar eixe comerç de proximitat, de carrer; apropar que hi ha una manera més personal d’encarar el comerç, d’eixe comerciant que coneix el veí i sap que li agrada o no i hi ha un tracte més amable que a les grans superfícies”. Conclou fent una crida a l’assistència a la Fira Gata: “Són dos dies on el poble s’omple de molta gent i dóna gust veure els carrers i l’ambient. Són dies per a estar als carrers i gaudir de Gata i dels seus espais a l’aire lliure. Tenim moltes coses a mostrar que segur que agraden”.\nEscriba el número 175730


[Comunicat] Per fi, el President Torra fa pública la proposta de conveni Endesa-Generalitat: condonació total i 60-40\nPost date 18 Desembre, 2019\nSense comentaris a [Comunicat] Per fi, el President Torra fa pública la proposta de conveni Endesa-Generalitat: condonació total i 60-40\nGairebé quatre mesos després de l’amenaça d’Endesa, s’anuncia el document que el Govern haurà de defensar davant la companyia Dimecres, 18 de desembre de 2019 Avui, després de gairebé quatre mesos de treball, que han comptat amb la participació activa de l’Aliança contra la Pobresa Energètica (APE), s’ha fet pública la proposta definitiva de conveni […]\nPost date 17 Setembre, 2019\nSense comentaris a Exigim a Barcelona que es sumi al front unitari perquè Endesa condoni el 100% del deute\nExigim a Barcelona que es sumi al front unitari perquè Endesa condoni el 100% del deute El Grup promotor de la Llei 24/2015 iniciem trobades amb els principals Ajuntaments de Catalunya per exigir una resposta unitària i contundent davant les amenaces d’Endesa Barcelona, 17 de setembre de 2019 Avui el Grup promotor de la Llei […]\nPost date 11 Juliol, 2019\nSense comentaris a Exigim al President Torra el compliment dels compromisos assolits en matèria d’habitatge i pobresa energètica ara que la Llei 24/2015 és completament vigent.\nDesprés de quatre mesos des de la primera reunió amb el President, valorem el treball conjunt però els avenços són pocs: cal aplicar les actuacions pendents i complir el calendari. Barcelona, 11 de juliol de 2019 Avui, el Grup Promotor de la ILP Habitatge – Llei 24/2015, format per les Plataformes d’Afectats per la Hipoteca […]\nPost date 21 Juny, 2019\nSense comentaris a Exigim sancions a bancs i fons voltor que desnonen, i la mobilització immediata dels seus habitatges buits!\nDes del Grup Promotor de la Llei 24/2015 exigim una ofensiva de totes les administracions catalanes per garantir el compliment íntegre de la Llei 24/2015. Avui, l’Ajuntament de Barcelona ha anunciat que ha posat una sanció a un gran tenidor d’habitatge del Raval per no haver fet la obligatoria oferta de lloguer social a una […]\nPost date 11 Abril, 2019\nSense comentaris a PER UN NOU DECRET LLEI VALENT I PEL DRET REAL A L’HABITATGE DIGNE!\nEl passat 2 d’abril, les entitats socials impulsores del 30% d’habitatge protegit i de la ILP Habitatge – Llei 24/2015 ens vam reunir amb tots els grups del Parlament de Catalunya per traslladar-los la nostra valoració inicial del nou Decret-Llei 5/2019 d’habitatge i escoltar les seves opinions al respecte. Com ja vam expressar dies abans […]


Diumenges Astronòmics 2015\nVeniu tota la família el diumenge 14 de Juny, a fer l'observació de l'astre Sol amb telescopi i sessions de 35' de planetari digital. Consulteu el calendari d'altres diumenges. Lloc: Centre...\nPlanetari Familiar a la Festa Major 2015\nFesta Major a Cornellà de Llobregat. Activitat d'explora360: Planetari Digital sobre els Colors de l'Univers (2015, Any Internacional de la Llum). Lloc: Museu-Palau Can Mercader Data: Diumenge 7 de...\nPlanetes i Estrelles al Mercat de la Concepció\nJornada Cultural i familiar al Mercat de la Concepció de Barcelona. Participació d'explora360: Muntarem el nostre Planetari familiar i ens endinsarem en la meravellosa descoberta del nostre Sistema Solar: Veurem el Sol com mai l'has vist, farem un viatge a...\nTaller de Constel·lacions. Illes del Cel\nL' AASCV organitza un taller sobre el Cel i els seus habitants estelars adreçat a nens de 7 a 12 anys. A càrrec d'explora360 descobrirem els secrets d'aquestes Illes del Cel. ...\nVeniu tota la família el diumenge 10 de Maig, a fer l'observació de l'astre Sol amb telescopi i sessions de 35' de planetari digital. Consulteu el calendari d'altres...\nEls propers 25 i 26 d'Abril es cel·lebra la Festa de la Ciència a Barcelona. Una festa familiar per jugar, aprendre i sorprendre's amb la ciència i en família. Lloc: Plaça de les Glòries Dissabte 25 Abril: de 10 a 20...\nVeniu tota la família el diumenge 12 d'abril, a fer l'observació de l'astre Sol amb telescopi i sessions de 35' de planetari digital. Consulteu el ...\nTaller de la Llum per nens\nL'AASCV i explora360 organitzen aquest Dissabte un taller molt especial sobre la Llum, la teoria de la Llum i el color de les Estrelles per nens de 6...\nPàgina: |< << 1 2 3 4 5 6 7 8 9 10 11 12 13 14 15 16 17 18 19 20


Elpidio Silva: “Les imputacions inconsistents fan un dany terrible a la democràcia”\nL'exmagistrat, jurista i advocat Elpidio José Silva\nL'exmagistrat i advocat diu a l'ACN que el TEDH és un tribunal "polític" que rebrà moltes pressions per no afavorir la separació de Catalunya després del 'Brexit'\nL’exmagistrat, jurista i advocat Elpidio José Silva | ACN\nL’exmagistrat, jurista i advocat Elpidio José Silva considera que el judici de l’1-O al Tribunal Suprem està fent un “dany terrible” a la democràcia espanyola, tant per unes imputacions que considera “inconsistents” com per com se celebra la vista oral, amb “presses”, sense calendari preestablert i amb testimonis que “divaguen” i fan “valoracions polítiques”. A més, no confia gaire en la resposta del Tribunal Europeu dels Drets Humans, ja que el considera un òrgan polític que estarà “pressionat” per la resolució del ‘Brexit’ i que pot resoldre d’aquí sis o deu anys.\nEn declaracions a l’ACN, Silva ha estat molt crític amb el procediment judicial, que considera una “persecució ideològica” impulsada pel PP i una “injustícia” pels polítics presos i exiliats. De fet, considera “surrealista” el judici, ja que de moment, segons ell, no s’han valorat fets concrets, sinó que es fan valoracions polítiques, i algunes declaracions de testimonis “són infumables, no tenen rellevància penal”.\nEn aquesta “obra de teatre judicial” ha criticat especialment alguns “testimonis alarmants”, com els polítics del govern espanyol que “sembla que no sabien res i no dirigien” una “cúpula policial que fa por i vergonya”. Així, ha criticat la “falta de separació de poders” per l’actuació de la fiscalia i la Guàrdia Civil el setembre del 2017, ja que no van deixar d’actuar tot i que el cas l’hauria d’haver instruït, segons Silva, la magistrada del TSJC que ja tenia obertes diligències. De fet, ha dit que les instruccions de la fiscalia als cossos policials aquelles setmanes podrien suposar un delicte de prevaricació i semblava que qui manava era la policia.\nA més a més, critica especialment el magistrat president Manuel Marchena, per acceptar “preguntes impertinents” i “divagacions”, no fer preguntes i “deixar moltes coses al tinter, sense voler aprofundir”. “És una elegància de closca, però una vergonya sense sentit”, ha etzibat, afegint que l’actual regulació dels judicis data del segle XIX i no és “digna”. “Sembla justícia franquista”, ha reblat.\nEn un sentit similar, ha criticat que aquesta “precipitació” de Marchena per acabar ràpid el judici no s’entén si no és per motius electorals i suposa una “opressió” que sembla que pretengui “forçar el resultat”. Segons ell, aquestes “presses” es deuen al fet que un dels set magistrats està a punt de jubilar-se, cosa que si passa abans que acabi el judici podria suposar-ne l’eliminació i repetició. “És un disbarat, una vergonya”, ha conclòs.\nAquests defectes formals, denuncia, fan un “dany terrible” a la democràcia espanyola, i suposen una “calamitat” i una “desmoralització sense precedents en 100 anys”, que tampoc s’arreglen pel fet que el judici es televisi en directe. Preguntat per si això pot ajudar el TEDH a resoldre a favor dels presos, Silva s’ha mostrat escèptic, ja que primer hauran de passar de sis a deu anys, i tampoc confia en la seva resposta, perquè la “pressió” política que rep el tribunal, “polititzat” segons ell, fa que la Unió Europea no pugui acceptar la separació de part d’un estat membre, que potser no podria reingressar a l’organització, poc després de la sortida de Gran Bretanya.\nElpidio José Silva va ser inhabilitat el 2013 com a jutge pel ‘cas Blesa’ contra l’expresident de Caja Madrid, al qual va enviar a presó provisional. El 2014 es va presentar a les eleccions europees amb el partit RED, però no va sortir elegit. Ara es dedica a l’advocacia i té despatx a Madrid i Barcelona.


GINO-ART: EL PORTAVA SEMPRE AL CAP (relat, 1a. part)\nEl portava sempre al cap. Era la seva petita gran obsessió. No acceptava que dintre aquella peça d’homenàs no s’arrelés cap tipus de sentiment. Des que li va parlar de la “síndrome del cremat” encara li costava més empassar-se que no hi havia res a fer. A la Irene li vingué el riure. Qui podia restar impassible en dir-li “burnout”?\nLa velocitat del tren arremetia amb força contra els seus pensaments com foragitant-los. S’imaginà a l’exterior, a cap de tren, rebent la fúria del vent. Potser el mateix vent que l’angoixava tant quan colpejava amb força les persianes de casa seva, ara l’alliberaria.\nS’havia concentrat en l’observació del paisatge. Un vol d’ànecs la mantingueren abstreta durant una fracció de temps molt curta. Un somriure fràgil li quedà dibuixat a la boca. Li recordaven els primers avions, poc hàbils a l’aire, un xic indecisos a l’hora d’avançar per la seva lentitud, però constants i perfectament formats.\nTambé el vol dels ocells li recordaven l’Artur.\nPublicado por Maijo Ginovart en 20:27\nAnònim 16 de maig de 2010, a les 21:17\nÉs fantàstic! M'encanta! :)\nCarme Rosanas 16 de maig de 2010, a les 22:05\nMolt ben explicat, quan se't fica algú al cap... fins i tot un vol d'ànecs te'l recorda.\nQue bonics, els dibuixos!\nonatge 17 de maig de 2010, a les 16:45\nNi es pot portar sempre al cap ni als peus, ni tampoc és bo fer l'ànec...\nUna abraçada sense cap.\nAnònim 17 de maig de 2010, a les 17:44\nEts increïble Marieta, m'agrada tardar a entrar a la teva pàgina, així tinc em puc recolzar més estona llegint-te. M'ha encantat espero la segona part oi?\nMaijo Ginovart 18 de maig de 2010, a les 8:54\nTenir algú posat al cap hauria d'estar penalitzat. De fet, quan això passa ho paguem massa car.\nCom diu Onatge, "ni al cap ni als peus".\nUna abraçada de cap a tots dos.\nM. Carmen, gràcies per recolzar-me.\nAquest relat té quatre parts, cadascuna d'elles de diferent autora, hi faré més dibuixets per a acompanyar-les.\nUn petó de vent.\nGlòria, ningú m'afalaga com tu.\nUna abraçada de mare.


Els actes bandàlics han afectat al mobiliari urbà i a algunes instal·lacions municipals\nEn els darrers dies, s'han dut a terme a Sant Pere, nous actes bandàlics que han suposat destrosses en equipaments municicpals i en el mobiliari urbà.\nD'una banda l'intent d'entrar a la piscina, que ja està tancada al públic per preparar la d'estiu, ha comportat l'avaria de la porta giratòria que caldrà reparar gairebé sencera. Així mateix també han aixafat l'aparell de connexió per a les persones que fan ús de l'espai d'autocaravanes a l'entrada del poble. Aquests serien els dos espais municipals afectats pels actes bandàlics en els darrers dies. No obstant s'han dut a terme altres accions poc agradables com són l'arrencada constant de les plantes que es col·loquen en les jardineres de la travessera urbana i de diferents carrers del poble i s'han arrencat també les bases que subjecten la barana de la zona de La Roureda.\nDes de l'Ajuntament s'ha fet una crida per tal que si alguna persona ha vist alguna cosa ho comuniqui i al mateix temps es demana civísme per part de tots els ciutadans i en tots els aspectes. Les queixes per les caques de gos i pels gossos deslligats passejant pel poble i pels cotxes mal estacionats, també han tornat a incrementar-se en els darrers dies.\nA banda de noves campanyes informatives i d'alertes en favor del civísme i el respecte... l'Ajuntament de Sant Pere està treballant en la instal·lació de càmares de vigilància en la zona de la piscina, pavelló i gimnàs municipal així com també en la zona de l'Envelat i de les autocaravanes. Amb aquestes mesures es preveu evitar alguns d'aquests actes bandàlics.


Oriola celebra les II Jornades Gastronòmiques amb Miguel Hernández en el record - Diari La Veu\nEscriba el número 306729\n14 juny 2017 16:17h\nLa ciutat d’Oriola ofereix, des del passat dilluns i fins al proper dissabte, les II Jornades Gastronòmiques del Sistema Integral de Qualitat Turística en Destins (SICTED), una iniciativa que fa de la ciutat del Baix Segura un indret per a gaudir de la bona gastronomia en aquesta ciutat monumental.\nL’aposta per la gastronomia de la tercera ciutat del País Valencià en número de distincions SICTED és fonamental per a Sofía Álvarez, regidora de Turisme de la capital de la comarca: “Hi ha estudis que afirmen que entre el 60 i el 70% de les persones que dubten sobre el seu destí vacacional o d’oci ho fan en funció de com s’hi menja i com s’hi beu” i Oriola és prou coneguda per la seua gastronomia”, assenyala.\nEls productes de l’horta, del mar, els arrosos o els dolços conventuals són alguns punts culinaris forts de la ciutat per a la regidora. Així, afirma que “aquesta aposta és una ajuda per a posicionar-nos com a referent en el turisme, ja siga d’un dia o residencial, i també és important per a la integració de la costa amb el nucli antic de la ciutat”. A partir d’aquestes jornades, es pretén, doncs, mostrar als visitants els monuments, la història i també els camps de golf i les platges i oferir Oriola com a destí turístic global.\nS’espera que en els anys propers s’hi puguen adherir també restaurants de les pedanies per a completar l’oferta amb les seues característiques particulars, i sempre dins de l’excel·lència en el servei.\nEls restaurants ofereixen serveis especials durant tota la setmana i cadascú té un dia gran. Les dues propostes que ja s’han pogut gaudir dels restaurants Las Villas (a Oriola Costa) i Casa Corro (a Oriola) han estat valorades amb “un deu en qualitat, servei, presentació i entorn” per a Álvarez. Els altres cinc seran La Barraca (14 de juny), Las Huellas de Miguel i l'Hotel Palacio Tudemir (15 de juny), Los Ángeles (16 de juny), Joaquín (17 de juny) i Montepiedra (17 de juny).\nEnguany, coincidint amb l’Any Hernandià, la figura del poeta estarà lligada durant tota la setmana a la proposta gastronòmica.\nEl Sistema Integral de Qualitat Turística en Destins (SICTED) és un projecte d’àmbit nacional, promogut per la Secretaría General de Turisme (Turespaña), la Federació Espanyola de Municipis y Províncies (FEMP) i, en el cas del País Valencià, per l’Agencia Valenciana del Turisme.\nEscriba el número 455074